Май щынэ гъэвэкIэ
Мы ерыскъыгъуэр хьэщIэ лъапIэхэм, къимыдэкIэ, щIыIэ зыхыхьахэм ирагъэшхыу щытащ. Псом хуэмыдэу хущхъуэгъуэшхуэу къалъытэ щынэлыр зыхэвыхьа лэпсыр.
Зэрагъэхьэзыру щытаращ: щынэр пщыхьэщхьэм фIагъэж, и фэр трах, и кIуэцIыр кърахри, лыр щIыIапIэ фIэдзауэ нэху кърагъэкI.
Пщэдджыжьым щынэр зэпкърах, псы щIыIэ дагъэжэхри, шыуаным иралъхьэ, лыр щIимыгъанэу шэ щIэмыху за хакIэ, шыгъу хадзэжри, мафIэр дэшеяуэ зэ къытрагъэкъуалъэ. ИтIанэ мафIэр цIыкIу ящIри, шыуаныщхьэр тепIауэ хьэзыр хъуху ягъавэ.
Щынэл вар лэпсым къыхахыжри, тепщэч лъэщIабгъуэ иным иралъхьэ. ПIастэ хуабэ дашх. Яшха нэужь лэпс пщтыр трафыхьыж. Хуабжьу ерыскъы къэуатщ, IэфIщ, мэ гуакIуэ къыхех, гугъу емыхьу шхалъэм егъэткIу.
Халъхьэхэр (цIыхуиплI Iыхьэ): щынэлу — г 1000, шэ щIэмыхуу — г 1000, шыгъуу — узыхуейм хуэдиз.
Пщагъэ зыхэлъ
щIакхъуэ пIащIэ (Iэрытедзэ)
Пщагъэ хэлъу япща тхьэвым г 200 — 300 я хьэлъагъыу Iыхьэхэр къыпач, гуэдз хьэжыгъэ зытегъэщэща Iэнэм тралъхьэурэ хупхъэкIэ хъурейуэ, и Iувагъыр зы сантиметр хъууэ яху. Хьэжыгъэ зэрыгъэщэща тебэм иралъхьэ, зимыгъэшын папщIэ сапэкIэ е гуахъуэкIэ гъуанэ цIыкIу зытIущ хуащI, зэрагъэдзэкIыурэ лъэныкъуитIымкIи ягъажьэ.
Шейм, шэм, шхум и гъусэу Iэнэм хуабэу трагъэувэ.
Халъхьэхэр: гуэдз хьэжыгъэу — г 500, псыуэ — г 200, пщагъэу — г 30, тебэм ираудэ гуэдз хьэжыгъэу — г 100, шыгъуу — узыхуейм хуэдиз.
«Адыгэ шхыныгъуэхэр»
тхылъым къитхыжащ.
